**Dopolnitve pobud**

**1.**       **Zavod Novo mesto**

KADROVSKE ZADEVE

Na moje vprašanje glede številnih odpovedi delovnega razmerja, ki so jih prejeli v Zavodu Novo mesto, so odgovorili, da so glavni razlogi v trenutnih razmerah na trgu dela, na katerem je ponudba veliko slabša od povpraševanja. Kot dodaten razlog so navedli, da se je z nastopom mandata trenutnega direktorja kadrovska dinamika začela večati skladno z skladno z razvojem dejavnosti, povečevanjem obsega sredstev v upravljanju, obsega programa in s postavljanjem vedno višjih zahtev glede kakovosti storitev zavoda za občane in obiskovalce mesta. Skratka, po mnenju direktorja Zavoda, so razlogi po eni strani objektivni, po drugi strani pa povezani s tem, da so odgovornosti in obseg dela zaposlenih večje, ker se zvišujejo zahteve vodstva in okolice.

Iz zavoda je v zadnjem obdobju (če odštejemo upokojitve) odšlo 10 oseb. Skupaj je zaposlenih 61 oseb, se pravi, da je zavod zapustilo kar dobrih 16 odstotkov oseb. Od teh desetih oseb je veliko strokovnega ali celo vodstvenega kadra, nekateri med njimi so bili daljši čas del Zavoda:  med njimi so vodja kadrovske službe, vodja poslovnega sektorja, dve strokovni delavki na turizmu, dva strokovna sodelavca na športu, vodja računovodstva, strokovni sodelavec na mladini, strokovna sodelavka v poslovnem sektorju – se pravi, samo v zadnjih šestih mesecih je odšlo 9 pomembnih sodelavcev zavoda.

Takšne fluktuacije strokovnega in vodstvenega kadra ne zaznavamo niti v občinski upravi ali v kakšnem drugem javnem zavodu na področju naše občine, ne glede na to, da so razmere na trgu povsod enake in da tudi v drugih delih občinskega sektorja delajo razvojno in pod razlilnimi pritiski**.  Sprašujem vodstvo občine, se pravi, župana, ali ne gre v resnici za krizo samega koncepta zavoda, krizo vodenja ali na sploh za slabo klimo v zavodu, zaradi katere se mi zdi, da bi morala občina prek svojih predstavnikov v svetu zavoda vendarle nekako reagirati?**

**Prosim vas za dopolnitev prvotnega odgovora še z naslednjo dopolnitvijo: koliko znaša skupni strošek odpravnin, poravnav, odškodnin in sodnih oziroma pravnih stroškov, ki so nastali v letih 2021, 2022 in 2023 zaradi kadrovskih zadev?**

**ODGOVOR**

Vsi kadrovski procesi, ki se odvijajo na zavodu, so obravnavani tudi na sejah sveta zavoda, v čigar pristojnosti načeloma ni neposredno poslovanje zavoda ter njegovi kadrovski procesi. Razlogi za kadrovske spremembe so različni in nimajo skupnega imenovalca.

V letih 2021, 2022 in 2023 je zavod izplačal 26.964,40 skupnih sredstev namenjenih odpravninam, poravnavam, odškodninam in sodnim oz. pravnim storitvam, povezanim s kadrovskimi zadevami.

Projekt SGSM

Moje svetniško vprašanje o uspešnosti projekta SGSM se je nanašalo na število prodanih vstopnic, odgovor Zavoda pa se nanaša na število obiskovalcev. **Prosim vas, če lahko odgovorite na izhodiščno vprašanje, kot je bilo zastavljeno, se pravi, zanima me, število prodanih vstopnic, po posameznem dogodku. Zanima me, ali obstajajo kriteriji in kazalniki uspešnosti tega projekta in če obstajajo vas prosim, da mi jih posredujete.**

**ODGOVOR**

Število prodanih vstopnic SGSM 2023 po posameznih dogodkih:

1. Belgijska glasba skozi čas s PO Krka – 154 vstopnic
2. Trobilni kraval, živalski karneval – 16 vstopnic
3. Koncert nagrajencev 4. tekmovanja SGSM 2022 – 12 vstopnic
4. Osebna žanrska izpoved: Jure Tori – 27 vstopnic
5. Finale tekmovanja s simfoničnim orkestrom Cantabile – 43 vstopnic

Kriteriji oz. pričakovanja so bila sledeča:

|  |  |  |
| --- | --- | --- |
| Ime dogodka | Pričakovano št. obiskovalcev | Realizirano št. obiskovalcev/tekmovalcev |
| Belgijska glasba skozi čas s PO Krka | 250 | 154 |
| Trobilni kraval, živalski karneval | 100 | 16 |
| Koncert nagrajencev 4. tekmovanja SGSM 2022 | 50 | 12 |
| Osebna žanrska izpoved: Jure Tori | 50 | 27 |
| Finale tekmovanja s simfoničnim orkestrom Cantabile | 150 | 43 |
| Število tekmovalcev | 20 | 16 |

Že nekaj let se srečujemo z ne prav dobrim obiskom dogodkov v sklopu festivala SGSM. Tega se dobro zavedamo in poskušamo z novimi prijemi, da se stanje izboljša. Tako smo v letu 2024 s spremembo termina in predhodnimi dobrimi organizacijami dosegli, da se je letos na tekmovanje prijavilo 30 tekmovalk in tekmovalcev, kar je občuten porast v primerjavi s preteklim letom, ko je bilo prijavljenih 16 udeležencev.

**Odpovedani dogodki**

Število odpovedanih dogodkov v KCJT je po mojem mnenju zaskrbljujoče. Zato prosim za dopolnitev odgovora na odstotkoven način: **Koliko odstotkov lastnega programa v okviru Kozinovega abonmaja ali lastnih dogodkov izven abonmaja (brez najemov dvorane) je bilo izvedenega in koliko odpovedanega (številčno in v odstotkih)?**

**ODGOVOR**

V letu 2023 je ZNM na področju kulture načrtoval izvedbo 226 dogodkov. V to kvoto spadajo dogodki: Grumovega, Mojčinega in Kozinovega abonmaja, dogodki izven abonmajev (komedija meseca, otroška predstava meseca in različni koncerti), film in galerijska dejavnost.

Odpadlo je: koncert v sklopu Kozinovega abonmaja: Berlin – Tokyo kvartet zaradi bolezni v ansamblu. Prav tako je odpadel nadomestni koncert Oberkrajn- Unterkrajn\_ balkan macht frei, prav tako zaradi bolezni v ansamblu. To predstavlja 16.6% odpadlih koncertov v sklopu Kozinovega abonmaja.

Za izven je bilo načrtovanih 30 dogodkov, odpadla sta 2. Kar znaša 6.6% vseh dogodkov za izven.

V programu za KUV je bilo načrtovanih 54 dogodkov. En predstava je bila s strani produkcijske hiše odpovedana. To znaša 1.8% odpovedanih predstav.

|  |  |  |  |
| --- | --- | --- | --- |
| PROGRAM | Število načrtovanih dogodkov | Število odpadlih dogodkov | Odpadli dogodki v % |
| KUV | 54 | 1 | 1.8% |
| IZVEN | 30 | 2 | 6.6% |
| KOZINOV ABONMA | 6 | 1 | 16.6% |
| SKUPAJ | 90 | 4 | 4.4% |

**Komercialni dogodki**

V odgovoru na moja vprašanja je navedeno, da se zavod odloča za komercialni program zavoljo pridobivanja dodatnih prihodkov. Zato me zanima naslednje:

**Ali sta odpovedana dogodka povzročila kakršne koli stroške?**

**Koliko prihodkov in koliko odhodkov za Zavod sta generirala izvedena komercialna dogodka? Koliko avtorskih honorarjev in produkcijskih stroškov je bilo z omenjenima dogodkoma in koliko prihodkov od vstopnine je torej ostalo organizatorjema?**

**ODGOVOR**

Ker sta bila dogodka odpovedana zaradi višje sile (bolezen v ansamblu) so nastali stroški s promocijo dogodka. To je približno 500€.

PRIHODKI:

|  |  |  |  |
| --- | --- | --- | --- |
| **Ime dogodka** | **Odhodki** | **Prihodki** | **Bilanca** |
| Matjaž Kumelj: Zlata leta | 4.009,00€ | 4.680,00€ | 671,00€ |
| Gašper Rifelj | 991€ | 1.215,00€ | 224,00€ |
| **SKUPAJ** | **5.000,00 €** | **5.895,00 €** | **895,00 €** |

POLETNI DOGODKI

Zavod Novo mesto je pojasnil, da poleti dogodkov ne organizirajo (razen Jazzinty – 1 teden), saj večino dogodkov pripravijo od zavoda neodvisni producenti. **Župana zato sprašujem, ali je sploh smotrno imeti zavod, če ga v vsaj v ključnem delu leta veliki meri nadomešča nevladna in za občino veliko cenejša zasebna produkcija?**

**ODGOVOR**

ZNM na področju kulture v enem letu organizira, gosti in izvede preko 200 dogodkov. Od tega je bilo v juliju in avgustu predvajanih 14 filmov, ki so bili obiskovalcem na voljo brezplačno. V poletnem mesecu avgustu je bil izveden tudi festival Jazzinty. Skupno je bilo v poletnih mesecih 20 programskih dni. V primeru organizacije dodatnih koncertnih večerov, bi Novo mesto programsko preobremenili. Ostali organizatorji bi kljub temu organizirali dogodke in bi prihajalo do podvajanj dogodkov na iste dneve, vsi pa iščemo najbolj optimalne termine za izvedbo dogodkov. ZNM na področju kulture skrbi za kakovosten program skozi celo leto.

Za dogodke skrbi tudi področje Turizma

**Področje turizma ZNM** v sklopu svoje prireditvene dejavnosti **organizira šest največjih prireditev mesta,** ki so terminsko razporejene **tekom celega leta**: Pust Novo mesto (februar), Festival cvička (maj), Krka Outdoor Festival (julij), Noč na Krki (konec avgusta oz. začetek septembra), Advent Novo mesto (december) in z letom 2024 tudi Festival Jazzinty (avgust).

Gre za prireditve, ki predstavljajo tradicionalne, dobro obiskane ter medijsko najbolj odmevne prireditve v dolenjski regiji in avtentično izpostavljajo edinstvenost in posebnost Novega mesta ter generirajo največje število obiskovalcev, posledično pa predstavljajo turistični potencial z vplivom na gostinsko ponudbo mesta in nočitve. Te prireditve s svojim širokim naborom turističnih vsebin, ki se tematsko navezujejo na naravo, kulturo, šport in gastronomijo, nagovarjajo različne generacije lokalnega prebivalstva in tudi obiskovalce od drugod.

Ker gre za kompleksne prireditve, ki po večini trajajo več dni (izjema sta Pust in Noč na Krki) je njihova organizacija zelo zahtevna in terja dobro predhodno pripravo in vpetost prav vseh zaposlenih na področju turizma čez celo leto.

**V poletnem času (od julija do konca avgusta) področje turizma ZNM organizira tri večje mestne prireditve**:

* **Krka Outdoor Festival** (v letu 2024 od 1. do 7. julija) – gre za enotedenski športno-turistični festival na različnih lokacijah mesta z raznovrstnimi aktivnostmi in dogodki. V letu 2023 smo v tednu od 1. do 9. julija organizirali dve kolesarski turi, tri vodene tematske sprehode in vožnjo s splavom, okoljevarstveno terensko delavnico beleženja rečnih ovir na reki Krki, štiri filmske in pogovorne večere z okoljevarstveno tematiko in večerni koncert. V času festivala se odvije tudi tradicionalna prireditev Skoki v Krko, ki jo organizira področje športa ZNM, bomo pa v letu 2024 v to prireditev aktivneje vključeni tudi zaposleni na turizmu, saj jo želimo nadgraditi z atraktivnimi turističnimi vsebinami in tako na ta dan v mesto privabiti še več obiskovalcev.

* **Festival Jazzinty** (v letu 2024 od 12. do 17. avgusta) – gre za enega pomembnejših slovenskih jazzovskih festivalov, ki bo letos potekal že 24. leto v tretjem tednu avgusta. Poleg vsakodnevnega izobraževalnega programa v obliki glasbenih delavnic in predavanj, bo festival za javnost ponudil 11 koncertov. Festival v letu 2024 prehaja na zavodovo področje turizma, ker želimo izkoristiti prepoznavnost uveljavljene blagovne znamke Jazzinty in nadgraditi turistični potencial festivala v kulturni turistični produkt. Novost letošnje edicije je tudi partnersko sodelovaje z novomeško produkcijsko hišo Inja, s katero bomo v soorganizaciji izvedli petkov koncertni večer, ki se zopet vrača na Muzejske vrtove, kar je dodaten magnet za večji obisk.

* **Noč na Krki** (v letu 2024 bo 31. avgusta) – gre za tradicionalno novomeško prireditev, ki smo jo lani terminsko vrnili nazaj v čas zaključka poletnih počitnic, ko bregovi Krke še zadnjič pred šolskimi in službenimi obveznostmi postanejo stičišče družabnega življenja prebivalcev mesta. Lani smo poleg večernega koncerta in otroške predstave v popoldanskem času ponudili tudi srečanje pihalnih godb, nastop mažoretk, dve brezplačni vožnji s splavom po reki Krki in štiri turistična vodenja po mestu, letos pa načrtujemo še pestrejšo gostinsko ponudbo z bolj raznolikim kulinaričnim izborom.

Poleg teh treh večjih prireditev mesta zaposleni na področju turizma ZNM v poletnem času, ko je največja turistična sezona, neprekinjeno izvajamo turistično dejavnost v okviru poslovanja TIC Novo mesto, ki je odprt vse dni v tednu (tudi ob nedeljah in praznikih), organiziramo turistična vodenja, študijske ture za domače in tuje novinarje in vrsto drugih aktivnosti, v katere vključujemo tako turistične produkte mesta (razgledna ploščad Kapitelj, Mestna plaža z oddajo plovil) kot tudi promocijo športnih prireditev (npr. zaključek Dirke Po Sloveniji) in drugih poletnih mestnih prireditev ter siceršnje ponudbe turističnih akterjev mesta (gostinci, ponudniki namestitev ipd.).